
	1.
	Likumprojekts (grozījumi)
 “III2 nodaļa
Biroja resoriskā pārbaude

11.2 pants. Resoriskās pārbaudes veikšanas nosacījumi
(1) Resorisko pārbaudi veic, lai iegūtu un izvērtētu informāciju par iespējamu Biroja kompetencē esošu likuma pārkāpumu.
(2) Resoriskās pārbaudes veikšanas kārtību Birojā nosaka Biroja priekšnieks.”
 
	Iebildums
Tieslietu ministrija uztur izteikto iebildumu saistībā ar resoriskās pārbaudes institūtu administratīvi tiesisku jautājumu risināšanai.

1. Tieslietu ministrijas 2024. gada 20. marta atzinumā norādīts, ka nav saskatāms pamats veidot atsevišķu resoriskās pārbaudes institūtu, ciktāl tas saistīts ar administratīvi tiesisko kontroles (uzraudzības) uzdevumu īstenošanu vai ziņu pārbaudi, lai izlemtu par administratīvā pārkāpuma procesa uzsākšanu. Izziņā iekļautais skaidrojums vēl rada tikai papildu šaubas, vai šāds institūts ir nepieciešams un kā tas tiktu izmantots praksē.

Citastarp izziņā norādīts: "Bieži vien KNAB adresētajos iesniegumos norādīti fakti par iespējamu pārkāpumu, kuru nav iespējams pārbaudīt 3 (triju) darbdienu laikā. 3 (triju) darbdienu laikā iespējams pārbaudīt tikai datu bāzēs esošo informāciju, kas ne vienmēr apliecina iespējamu izdarītu administratīvu pārkāpumu. [..] Šajos gadījumos nepieciešams pieprasīt papildus informāciju un izvērtēt saņemto informāciju, lai konstatētu, vai ir izdarīts administratīvs pārkāpums, un kuras valsts amatpersonas ir/nav saucamas pie administratīvās atbildības."

Ziņu pārbaudei ir paredzēts administratīvā pārkāpuma process. Tieši, izskatot administratīvā pārkāpuma lietu, amatpersona noskaidro, vai ir izdarīts administratīvais pārkāpums un vai to ir izdarījusi pie atbildības saucamā persona (Administratīvās atbildības likuma 132. pants). Pirms administratīvā pārkāpuma procesa uzsākšanas nav nepieciešams un nav pieļaujams "konstatēt, vai ir izdarīts administratīvais pārkāpums" u. tml. Lai varētu uzsākt administratīvā pārkāpuma procesu, nav pat nepieciešams zināt iespējamo pie administratīvās atbildības saucamo personu.

Pat pieļaujot, ka varētu būt gadījumi, kad patiešām ir nepieciešams izmantot Administratīvās atbildības likuma 117. panta otrajā daļā paredzēto ziņu pārbaudi, tam nav nepieciešama īpaša "resoriskā pārbaude". Administratīvā pārkāpuma procesu veic amatpersonas no vairāk nekā 50 dažādām iestādēm un pamatā to darbību regulējošajos normatīvajos aktos īpašs resoriskās pārbaudes institūts nav atrodams.

2. Projekta 6. pantā šķietami ir iekļauti resoriskās pārbaudes veikšanas nosacījumi (vārds "nosacījums" juridiskā nozīmē būtu saprotams kā priekšnoteikums kaut kam). Tomēr projektā nav atrodami nedz priekšnoteikumi, lai varētu veikt resorisko pārbaudi, ne arī resoriskās pārbaudes norises regulējums. Līdz ar to resoriskās pārbaudes institūts šobrīd ir nomināls veidojums bez noteikta satura. Citiem vārdiem sakot, projektā resoriskās pārbaudes institūts būtībā nemaz pienācīgi nav izveidots.

Projektā arī paredzēts, ka "resoriskās pārbaudes veikšanas kārtību Birojā nosaka Biroja priekšnieks". Protams, šādā iekšējā normatīvajā aktā varētu noteikt konkrētu amatpersonu pienākumus un citus jautājumus, kas attiecas uz iestādes iekšējo darbību. Taču tam nav nepieciešams īpašs pilnvarojums likumā. Savukārt resoriskās pārbaudes "veikšanas kārtību" tādā nozīmē, kas jau tieši vai netieši skar privātpersonas, iekšējā normatīvajā aktā nav pieļaujams regulēt. Tas ir likuma regulēšanas priekšmets.
 
Piedāvātā redakcija
-
	Sandis Vilcāns (TM)

	2.
	Likumprojekts (grozījumi)
  Papildināt likumu ar III1 nodaļu šādā redakcijā:
“III1 nodaļa
Biroja risku analīzes informācijas sistēma

11.1 pants. Biroja risku analīzes informācijas sistēma
(1) Biroja risku analīzes informācijas sistēma (turpmāk – BRAIS) un tās programmnodrošinājums ir valsts informācijas sistēma.
(2) BRAIS izmantošanas mērķis ir nodrošināt Biroja datubāzēs esošās informācijas analīzi, integrāciju, aktuālu un vēsturisku datu uzkrāšanu, uzglabāšanu un apriti, kā arī no citām valsts institūcijām un reģistriem saņemtas informācijas analīzi, integrāciju, uzkrāšanu, uzglabāšanu un apriti par šā panta trešajā daļā minētajām personām nolūkā identificēt likumsakarības, kas norāda uz saikni:
1) starp konkrētām personām un iespējamiem pārkāpumiem korupcijas novēršanas jomā un noziedzīgiem nodarījumiem valsts institūciju dienestā, ja tie ir saistīti ar korupciju;
2) starp konkrētām personām un iespējamiem pārkāpumiem un noziedzīgiem nodarījumiem, kuri saistīti ar politisko organizāciju (partiju) un apvienību finansēšanas noteikumu pārkāpumu;
3) starp konkrētām personām un iespējamiem pārkāpumiem priekšvēlēšanu aģitācijā.
(3) BRAIS pārzinis un turētājs ir Birojs, kas organizē un vada informācijas sistēmas darbību atbilstoši šā panta otrajā daļā paredzētajam izmantošanas mērķim, kā arī veic datu apstrādi:
1)  par valsts amatpersonām likuma “Par interešu konflikta novēršanu valsts amatpersonu darbībā” un Krimināllikuma izpratnē, to radiniekiem un darījumu partneriem likuma “Par interešu konflikta novēršanu valsts amatpersonu darbībā” izpratnē, par politiski nozīmīgām personām, to ģimenes locekļiem, ar politiski nozīmīgu personu cieši saistītām personām un patiesā labuma guvējiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē;
2) par valsts amatpersonām, kuras minētas likuma “Par interešu konflikta novēršanu valsts amatpersonu darbībā” 25.panta piektajā daļā, arī divus gadus pēc tam, kad šīs valsts amatpersonas beigušas pildīt attiecīgā valsts amatpersonas amata pienākumus;
3) par personām, kuras iesaistītas politisko organizāciju (partiju) un to apvienību finansēšanā un priekšvēlēšanu aģitācijā;
4) par komercsabiedrībām, kooperatīvajām sabiedrībām, individuālajiem komersantiem, biedrībām un nodibinājumiem, kuros amatpersona vai īpašnieks ir kāda no 1., 2. un 3.punktā minētajām personām;
5) par juridiskām personām vai juridiskiem veidojumiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, kuros patiesais labuma guvējs ir kāda no 1., 2. un 3.punktā minētajām personām.
(4) BRAIS netiek veikta datu apstrāde par Iekšlietu ministrijas padotībā esošo iestāžu amatpersonām un darbiniekiem, valsts drošības iestāžu amatpersonām un darbiniekiem, karavīriem, zemessargiem, militārajās vienībās un Aizsardzības ministrijas valdījumā vai turējumā esošajos objektos strādājošajiem civilajiem darbiniekiem un ierēdņiem un Biroja amatpersonām un darbiniekiem.
(5) BRAIS tiek apstrādātas šā panta trešās daļas 1. – 3. punktā minēto fizisko personu šādas datu kategorijas:
1) identifikācijas dati un kontaktinformācija;
2) dati par amatu un darba vietu;
3) dati par ienākumiem un mantisko stāvokli;
4) finanšu un darījumu informācija;
5) dati par saimniecisko darbību.
(6) Lai identificētu šā panta otrajā daļā minētās likumsakarības un personas, par kurām atbilstoši Biroja kompetencei būtu uzsākama resoriskā pārbaude, BRAIS tiek veikta fizisko personu profilēšana, pamatojoties uz šā panta piektajā daļā minētajām datu kategorijām.  
(7) Fiziskas personas datu apstrāde BRAIS tiek veikta, datu subjektu par to neinformējot. Fiziskai personai ir tiesības saņemt no Biroja apstiprinājumu par to, ka tiek vai netiek apstrādāti uz viņu attiecināmi personas dati, un apstiprinājuma gadījumā saņemt informāciju par saviem apstrādātajiem personas datiem. Fiziskai personai nav tiesību saņemt informāciju, vai pēc profilēšanas veikta papildus manuāla datu apstrāde un pieņemts lēmums par resoriskās pārbaudes uzsākšanu līdz brīdim, kamēr nav pabeigta resoriskā pārbaude.
(8) Informācijas sistēmā dati tiek iegūti no Uzņēmumu reģistra žurnāla, Komercreģistra, Biedrību un nodibinājumu reģistra, Politisko partiju reģistra, Mantojumu reģistra, Gaisa kuģu reģistra, Latvijas Kuģu reģistra, VID Datu noliktavas sistēmas, VID Elektroniskās deklarēšanas sistēmas, VID Politiski nozīmīgu personu reģistra, VID publiskojamo datu bāzes, Fizisko personu reģistra, Traktortehnikas un tās vadītāju valsts informatīvās sistēmas, CSDD Transportlīdzekļu un to vadītāju valsts reģistra, Transportlīdzekļu tirdzniecības reģistra, sistēmas “Valsts vienotā datorizētā Zemesgrāmata”, Nekustamā īpašuma valsts kadastra informācijas sistēmas, Būvniecības informācijas sistēmas, Elektronisko iepirkumu sistēmas un IUB Publikāciju vadības sistēmas, Kohēzijas politikas fondu vadības informācijas sistēmas un Biroja Elektronisko datu ievades sistēmas.
(9) Ministru kabinets nosaka Biroja risku analīzes informācijas sistēmas uzturēšanas un izmantošanas kārtību, iekļaujamās informācijas apjomu, apstrādes noteikumus, glabāšanas termiņus un piekļuves noteikumus, kā arī informācijas sistēmu auditācijas pierakstu glabāšanas nosacījumus un kārtību.”
 
	Priekšlikums
Norādām, ka grozījumu likuma normas raksta atbilstoši grozāmo vienību secībai likumā, kurā izdara grozījumus. Tāpat likuma nodaļā ir jābūt apvienotiem vairākiem pantiem. Ievērojot minēto, lūdzam likumprojektā paredzēto pantu par likuma papildināšanu ar III1 nodaļu ietvert pirms panta par likuma papildināšanu ar III2 nodaļu, kā arī III1 nodaļas regulējumu pārskatāmības nolūkā sadalīt  vairākos pantos. 
Piedāvātā redakcija
-
	Liene Zariņa (TM)

	3.
	Likumprojekts (grozījumi)
 “(3) Birojs resoriskās pārbaudes procesā nepieciešamo ziņu pieprasījumu kredītiestādei iesniedz rajona (pilsētas) tiesai pēc savas juridiskās adreses. Tiesnesis 72 stundu laikā izskata Biroja pieprasījumu un tam pievienotos dokumentus, kas pamato nepieciešamību saņemt pieprasītās ziņas, ja nepieciešams, uzklausa Biroja pārstāvjus, un lemj par atļauju saņemt pieprasītās ziņas. Lēmumu par atļauju saņemt pieprasītās ziņas tiesnesis noformē rezolūcijas veidā uz pieprasījuma. Atteikuma gadījumā tiesnesis pieņem motivētu lēmumu un 24 stundu laikā no lēmuma pieņemšanas brīža Birojam nosūta lēmuma norakstu. Tiesneša lēmums nav pārsūdzams.”
	Priekšlikums
gadījumā, ja iepriekš izteiktais netiek ņemts vērā, tad skaidrības nolūkus ierosinām pirmo teikumu  “Birojs resoriskās pārbaudes procesā nepieciešamo ziņu pieprasījumu kredītiestādei iesniedz rajona (pilsētas) tiesai pēc savas juridiskās adreses” aizstāt ar šādiem teikumiem “Par atļauju saņemt kredītiestādes rīcībā esošās neizpaužamās ziņas par fiziskām personām likumā noteiktās taktiskās analīzes funkcijas veikšanai lemj rajona (pilsētas) tiesas tiesnesis. Pieprasījumu Birojs iesniedz rajona (pilsētas) tiesai pēc savas juridiskās adreses.”, kā arī anotācijā attiecīgi ietvert norādi par šādu pieprasījumu skaitu un skaidrot ietekmi uz tiesas noslodzi.
Piedāvātā redakcija
“Par atļauju saņemt kredītiestādes rīcībā esošās neizpaužamās ziņas par fiziskām personām likumā noteiktās taktiskās analīzes funkcijas veikšanai lemj rajona (pilsētas) tiesas tiesnesis. Pieprasījumu Birojs iesniedz rajona (pilsētas) tiesai pēc savas juridiskās adreses.”
	Eva Krjukova (TM)

	4.
	Likumprojekts (grozījumi)
 “(3) Birojs resoriskās pārbaudes procesā nepieciešamo ziņu pieprasījumu kredītiestādei iesniedz rajona (pilsētas) tiesai pēc savas juridiskās adreses. Tiesnesis 72 stundu laikā izskata Biroja pieprasījumu un tam pievienotos dokumentus, kas pamato nepieciešamību saņemt pieprasītās ziņas, ja nepieciešams, uzklausa Biroja pārstāvjus, un lemj par atļauju saņemt pieprasītās ziņas. Lēmumu par atļauju saņemt pieprasītās ziņas tiesnesis noformē rezolūcijas veidā uz pieprasījuma. Atteikuma gadījumā tiesnesis pieņem motivētu lēmumu un 24 stundu laikā no lēmuma pieņemšanas brīža Birojam nosūta lēmuma norakstu. Tiesneša lēmums nav pārsūdzams.”
	Priekšlikums
Tieslietu ministrija jau iepriekš savā iebildumā norādīja:  Korupcijas novēršanas un apkarošanas biroja likumā (turpmāk - Likums) 10.panta pirmās daļas 5.punkts noteic, ka Korupcijas novēršanas un apkarošanas biroja (turpmāk - Birojs) amatpersonai atbilstoši tās kompetencei ir tiesības Kredītiestāžu likumā noteiktajos gadījumos un kārtībā pieprasīt un saņemt bez maksas informāciju no kredītiestādēm. Tādējādi šī norma visaptveroši nosaka, ka Biroja amatpersonas ikviena tās uzdevuma īstenošanā no kredītiestādēm var pieprasīt un saņemt informāciju saskaņā ar Kredītiestāžu likumu. Projektā netiek grozīts Likuma 10.panta pirmās daļas 5.punkts, līdz ar ko tas būs attiecināms arī uz resorisko pārbaudi. Tādēļ nav saskatāms pamatojums, kādēļ konkrēti attiecībā uz resoriskās pārbaudes veikšanu Likumā būtu paredzama ārpus Kredītiestāžu likuma regulējumam pastāvoša kārtība, kādā Birojs iesniedz nepieciešamo ziņu pieprasījumu tiesai. Tā rezultātā regulējums būs sadrumstalots un nepārskatāms. Ievērojot minēto, 10.panta trešās daļas regulējumu lūdzam iekļaut Kredītiestāžu likuma grozījumos.
Piedāvātā redakcija
-
	Liene Zariņa (TM)



